ԱՄՆ-ում պտտահողմից կործանված քաղաքներում մարդիկ չեն կորցնում հույսը
ԱՄՆ-ի նախագահ Ջո Բայդենը շրջել է մահաբեր պտտահողմի կողմից ավերածություններ տարածած շրջաններում: Բնական արհավիրքը հարվածել էր երկրի կենտրոնական հատվածներին` ամենամեծ վնասը պատճառելով Քենթաքի նահանգում, որտեղ դրան զոհ է գնացել մի քանի տասնյակ մարդ:
Ավերածություն, մահ և հուսահատություն. Սրանք են այն տեսարանները, որոնց հանդիպել է նախագահ Ջո Բայդենը չորեքշաբթի օրը Քենթաքի նահանգ կատարած այցի ընթացքում, նահանգ, որտեղ մահաբեր պտտահողմին զոհ է գնացել մի քանի տասնյակ մարդ, հարյուր այլոք համարվում են անհետ կորած: Բացի Քենթաքիից, պտտահողմի թիրախում են հայտնվել նաեւ ութ այլ նահանգներ: Մինչ այժմ գրանցված զոհերի թիվը հասել է 90-ի: Հազարավոր այլոք մնացել են անօթևան: Փոքրիկ Բոուլինգ Գրին քաղաքի փողոցներից մեկում 14 զոհերից յոթը երեխաներ են: Տեղական լուրերի համաձայն, այդ փողոցում մի ընտանիք կորցրել է իր մանկահասակ չորս երեխաներին։ Նրանց հարևանները կորցրել են երեք երեխա: Նախագահ Բայդենի հրահանգով լրացուցիչ օգնություն է տրամադրվել ի հավելումն դաշնային կառավարության կողմից հատկացված օժանդակության: ‘’Ավերածությունների ծավալն ու մասշտաբը անհավատալի մեծ է’’, հայտարարել է նախագահ Բայդենը ու խոստացել, որ կարվի հնարավոր ամեն ինչ, եւ այնքան ժամանակ, որպեսզի վերականգնվեն ու վերակառուցվեն կործանված քաղաքները: Կարեւորագույն խնդիրներից մեկն այժմ հասկանալն է, թե ինչն է այս բնական աղետի ծայրահեղ ծանր լինելու պատճառը: Ինչպես Հյուսիսային Իլինոյսի համալսարանի օդերևութաբանության պրոֆեսոր Վիկտոր Ջենսինին է ասում, մարդու վարքագիծն է գլխավոր պատճառներից մեկը: «Մենք կարծում ենք, որ դրանք պայմանավորված են կլիմայի փոփոխությամբ, երբ Թեքսասի և Օքլահոմայի հարավային հարթավայրերը դառնում են ավելի չորային ու վերածվում անապատային լանդշաֆտի: Դա եղանակային ծայրահեղ սպառնալիքները մղում է դեպի ավելի հյուսիս և արևելք: Մեյֆիլդի նման բնակավայրերին նման պտտահողմերի հարվածները կարող են դառնալ ավելի մեծաթիվ զոհերի պատճառ’’, ասում է նա: Կառավարությունը, նրա խոսքերով պիտի այժմ մտածի շինարարության պահանջներն ավելի խստացնելու մասին: ‘’Այս կառույցներից շատերը նման են օդապարուկների: Այնպես որ, շինարարական ընկերություններն այսուհետ պիտի պատասխանատու լինեն այն կառույցների համար, որոնք չունեն պատսպարվելու համար ապահով կացարաններ, ասում է պրոֆեսորը: Դրանց բացակայության պատճառով են, ըստ նրա, գրանցվում մարդկային նման թվով մահացության դեպքեր: Ջո Բայդենը հիշեցնում է, որ Կոնգրեսի կողմից հաստատված իր վերջին նախաձեռնություններից մեկը վերաբերում էր հենց երկրի ենթակառուցվածքները բարելավելուն: Իսկ ինչ վերաբերում է ներկա պահին, ապա գլխավորը չհուսահատվելն է եւ դժվարությունները հաղթահարելու ուժ գտնելը: Ինչպես Քենթաքիի դեմոկրատ նահանգապետ Էնդի Բեշիրն է ասում. ‘’Քենթաքցիները հույսը չկտրող մարդիկ են, եւ նրանք պատրաստ են միասնաբար կառուցել ոչ միայն այս քաղաքները, այլեւ` իրենց ապագան: